Predkladacia správa

Ministerstvo dopravy, pôšt a telekomunikácií SR predkladá na rokovanie vlády návrh na schválenie vkladu majetku štátu v správe ministerstva do majetku spoločnosti Letisko Košice – Airport Košice, a.s.. Nepeňažný vklad sa realizuje podľa § 13 ods. 13 písm. b) zákona Národnej rady SR č. 278/1993 Z. z. o správe majetku štátu v znení neskorších predpisov. Postup realizácie nepeňažného vkladu je v súlade so zákonom č. 513/1991 Zb. Obchodný zákonník v znení neskorších predpisov.

Predmetom vkladu je majetok v areáli letiska Košice, ktorý prešiel na ministerstvo po zrušení príspevkovej organizácie Slovenská správa letísk na základe rozhodnutia ministra dopravy, pôšt a telekomunikácií č. 200 zo dňa 20. decembra 2004 o zrušení Slovenskej správy letísk. Vkladaný majetok pozostáva z terminálu pre cestujúcich na letisku Košice a bývalého majetku Vojenskej leteckej akadémie v Košiciach. V súčasnosti predmetný majetok využíva akciová spoločnosť Letisko Košice – Airport Košice, a.s. na svoju podnikateľskú činnosť prostredníctvom nájomnej zmluvy. Špecifikácia nepeňažného vkladu a stanovenie jeho hodnoty sa nachádza v znaleckom posudku, kde celková hodnota vkladaného majetku je vo výške 543 520 tis. Sk. Keďže znalecký posudok je obsiahly, v prílohe materiálu je doložená iba rekapitulácia stanovených všeobecných hodnôt. Samotný znalecký posudok je k nahliadnutiu na Ministerstve dopravy, pôšt a telekomunikácií SR. 

		Akciová spoločnosť Letisko Košice – Airport Košice, a.s. bola založená dňa 26. apríla 2004 v súlade so zákonom č. 136/2004 Z. z. o letiskových spoločnostiach a o zmene a doplnení zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení zákona č. 37/2002 Z. z.. V rámci predmetu činnosti vykonáva najmä prevádzkovanie letísk a všetkých činností spojených s údržbou prevádzkových plôch a služieb poskytovaných na vybavenie cestujúcich a nákladu.  Základné imanie pri založení spoločnosti bolo vo výške 1 752 940 tis. Sk Spoločnosť vytvorila rezervný fond vo výške 5 % z hodnoty nepeňažného vkladu, stanovenej znaleckým posudkom, v súlade so zákonom. 
	
		Súčasťou majetku akciovej spoločnosti je aj prioritný infraštruktúrny majetok, ktorý slúži na zabezpečenie strategických hospodárskych záujmov Slovenskej republiky, na obranu a bezpečnosť štátu. Tento majetok má svoju osobitú ochranu podľa § 3 zákona č. 136/2004 Z. z. o letiskových spoločnostiach a o zmene a doplnení zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení zákona č. 37/2002 Z. z.. 

Predmetný materiál má len informatívny charakter a nemá dopad na verejné financie, na hospodárenie podnikateľskej sféry a iných právnických osôb, na životné prostredie a zamestnanosť.